2011D0331 — FI — 07.06.2014 — 002.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B KOMISSION PÄÄTÖS, annettu 6 päivänä kesäkuuta 2011, ekologisista arviointiperusteista EU-ympäristömerkin myöntämiseksi valonlähteille (tiedoksiannettu numerolla K(2011) 3749) (ETA:n kannalta merkityksellinen teksti) (2011/331/EU) (EYV L 148, 7.6.2011, p.13)

Muutettu:









▼B

KOMISSION PÄÄTÖS,

annettu 6 päivänä kesäkuuta 2011,

ekologisista arviointiperusteista EU-ympäristömerkin myöntämiseksi valonlähteille

(tiedoksiannettu numerolla K(2011) 3749)

(ETA:n kannalta merkityksellinen teksti)

(2011/331/EU)







EUROOPAN KOMISSIO, joka ottaa huomioon Euroopan unionin toiminnasta tehdyn sopimuksen, ottaa huomioon EU-ympäristömerkistä 25 päivänä marraskuuta 2009 annetun Euroopan parlamentin ja neuvoston asetuksen (EY) N:o 66/2010 ( 1 ) ja erityisesti sen 8 artiklan 2 kohdan, on kuullut Euroopan unionin ympäristömerkintälautakuntaa, sekä katsoo seuraavaa: (1) Asetuksen (EY) N:o 66/2010 nojalla EU-ympäristömerkki voidaan myöntää sellaisille tuotteille, joilla on koko elinkaarensa aikana vähän haitallisia vaikutuksia ympäristöön. (2) Asetuksessa (EY) N:o 66/2010 säädetään, että EU-ympäristömerkin erityiset myöntämisperusteet vahvistetaan tuoteryhmittäin. (3) Komission päätöksessä 2002/747/EY ( 2 ) on vahvistettu lamppuihin sovellettavat ekologiset arviointiperusteet ja niihin liittyvät arviointi- ja todentamisvaatimukset. Kyseiset arviointiperusteet ovat voimassa 31 päivään elokuuta 2011. (4) Arviointiperusteita on tarkasteltu uudelleen teknologian kehitys huomioon ottaen. Tarkastelun perusteella on aiheellista muuttaa tuotteen määritelmää ja vaihtaa tuoteryhmän nimi. Uusien arviointiperusteiden sekä niihin liittyvien arviointi- ja todentamisvaatimusten olisi oltava voimassa kaksi vuotta tämän päätöksen antamispäivästä. (5) Päätös 2002/747/EY olisi korvattava selkeyden lisäämiseksi. (6) Tuottajille, joiden tuotteille on myönnetty lamppuja koskeva ympäristömerkki päätöksessä 2002/747/EY esitetyillä arviointiperusteilla, olisi myönnettävä siirtymäkausi, jotta niillä olisi riittävästi aikaa mukauttaa tuotteensa tarkistettujen arviointiperusteiden ja vaatimusten mukaisiksi. Tuottajien olisi sallittava toimittaa hakemuksia, jotka on laadittu päätöksessä 2002/747/EY tai tässä päätöksessä vahvistettujen arviointiperusteiden nojalla, päätöksen 2002/747/EY voimassaolon päättymiseen saakka. (7) Tässä päätöksessä säädetyt toimenpiteet ovat asetuksen (EY) N:o 66/2010 16 artiklalla perustetun komitean lausunnon mukaiset, sekä katsoo seuraavaa: ON HYVÄKSYNYT TÄMÄN PÄÄTÖKSEN:







1 artikla

1. Tuoteryhmään ”valonlähteet” kuuluvat kaikki 60–12 000 luumenin valovirran valonlähteet, jotka on tarkoitettu sellaisiin yleiseen sähköverkkoon suoraan tai välillisesti liitettyihin yleisiin valaistussovelluksiin, joissa on jokin standardissa EN 60061 mainittu lampun kanta ja jotka on valmistettu tuottamaan näkyvää säteilyä.

2. Tuoteryhmään eivät kuulu seuraavat valonlähdetyypit: suunnatut lamput, suurpainepurkauslamput, värilliset lamput, projektorilamput, valokuvauslamput, solariumputket, paristokäyttöiset järjestelmät ja muut sellaiset valonlähteet, joita ei ole tarkoitettu yleisiin valaistussovelluksiin. Tuoteryhmään eivät kuulu seuraavat valonlähdetyypit, jos niitä ei ole kytketty suoraan sähköverkkoon: pienloistelamput, joissa on sisäänrakennettu kuristin, hehkulamput, ledilamput.

2 artikla

Jotta valonlähteelle voitaisiin myöntää asetuksen (EY) N:o 66/2010 nojalla EU-ympäristömerkki, sen on kuuluttava tämä päätöksen 1 artiklassa määriteltyyn tuoteryhmään ”valonlähteet” sekä täytettävä tämän päätöksen liitteessä esitetyt arviointiperusteet ja niihin liittyvät arviointi- ja todentamisvaatimukset.

▼M2

3 artikla

Tuoteryhmään ”valonlähteet” sovellettavat ekologiset arviointiperusteet sekä niihin liittyvät arviointi- ja todentamisvaatimukset ovat voimassa 31 päivään joulukuuta 2015.

▼B

4 artikla

Hallinnollisia tarkoituksia varten tuoteryhmälle ”valonlähteet” annetaan tunnusnumero ”008”.

5 artikla

Kumotaan päätös 2002/747/EY.

6 artikla

1. Edellä olevasta 5 artiklasta poiketen tuoteryhmään ”lamput” kuuluvia tuotteita koskevat EU-ympäristömerkkihakemukset, jotka on toimitettu ennen tämän päätöksen antamispäivää, arvioidaan päätöksessä 2002/747/EY vahvistettujen edellytysten mukaisesti.

2. Tuoteryhmään ”valonlähteet” kuuluvia tuotteita koskevat EU-ympäristömerkkihakemukset, jotka on toimitettu tämän päätöksen antamispäivän jälkeen mutta viimeistään 31 päivänä elokuuta 2011, voivat perustua joko päätöksessä 2002/747/EY tai tässä päätöksessä vahvistettuihin arviointiperusteisiin.

3. Kyseiset hakemukset on arvioitava niiden arviointiperusteiden mukaisesti, joihin ne perustuvat.

4. Jos EU-ympäristömerkki myönnetään sellaisen hakemuksen perusteella, joka arvioidaan päätöksessä 2002/747/EY asetettujen arviointiperusteiden mukaisesti, kyseistä ympäristömerkkiä saa käyttää 12 kuukautta tämän päätöksen antamispäivästä.

7 artikla

Tämä päätös on osoitettu kaikille jäsenvaltioille.









LIITE

YLEISET PERIAATTEET

Arviointiperusteiden tavoitteet

Näiden perusteiden avulla pyritään erityisesti vähentämään energiankäytöstä ympäristölle aiheutuvia vahinkoja tai vaaroja (ilmaston lämpeneminen, happamoituminen, uusiutumattomien luonnonvarojen ehtyminen) energian kulutusta vähentämällä, vähentämään luonnonvarojen käytöstä ympäristölle aiheutuvia vahinkoja ja vaaroja sekä valonlähteiden valmistuksessa että niiden käsittelyssä/hävittämisessä valonlähteiden keskimääräistä polttoikää pidentämällä ja vähentämään elohopean käytöstä ympäristölle aiheutuvia vahinkoja tai vaaroja alentamalla elohopean kokonaispäästöjä valonlähteiden elinkaaren aikana.

Arviointiperusteilla edistetään myös parhaiden toimintatapojen käyttöä (ympäristön kannalta optimaalinen käyttö) ja lisätään kuluttajien ympäristötietoisuutta. Vaatimukset on asetettu tasolle, joka suosii ympäristömerkin myöntämistä sellaisille valonlähteille, joiden tuotannolla on vähäiset ympäristövaikutukset.

ARVIOINTIPERUSTEET

Arviointiperusteet vahvistetaan kullekin seuraavalle ominaisuudelle:

1. Energiatehokkuus, polttoikä, valovirran alenemakerroin ja elohopeapitoisuus

2. Sytytys/sammutus

3. Värintoistoindeksi

4. Värin konsistenssi

5. Vaaralliset aineet ja seokset

6. Euroopan parlamentin ja neuvoston asetuksen (EY) N:o 1907/2006 ( 3 ) 59 artiklan 1 kohdan mukaisesti luetellut aineet

7. Muoviosat

8. Pakkaukset

9. Käyttöohjeet

10. Sosiaalinen vastuu

11. EU-ympäristömerkissä näkyvät tiedot

Arviointi- ja todentamisvaatimukset

Erityiset arviointi- ja todentamisvaatimukset ilmoitetaan kunkin arviointiperusteen yhteydessä.

Kun hakijan edellytetään esittävän vakuutuksia, asiakirjoja, analyysejä, testausselosteita tai muita todisteita arviointiperusteiden noudattamisesta, nämä voivat olla peräisin hakijalta ja/tai tämän tavarantoimittajilta ja/tai näiden tavarantoimittajilta, aina tarpeen mukaan.

Testit olisi mahdollisuuksien mukaan suoritettava laboratorioissa, jotka täyttävät EN ISO 17025 -standardissa esitetyt yleiset vaatimukset tai vastaavat vaatimukset.

Tarvittaessa voidaan käyttää muita kuin kullekin vaatimukselle ilmoitettuja testimenetelmiä, jos hakemusten arvioinnista vastaava toimivaltainen elin hyväksyy niiden vastaavuuden.

Toimivaltaiset elimet voivat tarvittaessa pyytää esittämään todentamista tukevia asiakirjoja ja toteuttaa riippumattomia tarkastuksia.

EU-YMPÄRISTÖMERKIN MYÖNTÄMISPERUSTEET

Arviointiperuste 1 – Energiatehokkuus, polttoikä, valovirran alenemakerroin ja elohopeapitoisuus

Valonlähteiden on täytettävä seuraavat vaatimukset:







Yksikantaiset Kaksikantaiset Energiatehokkuus 10 % parempi kuin luokan A mukainen luumen/watti-arvo 10 % parempi kuin luokan A mukainen luumen/watti-arvo Polttoikä (tuntia) 15 000 20 000 Valovirran alenemakerroin 80 % 9 000 tunnin jälkeen 90 % 16 000 tunnin jälkeen Elohopea (mg) < 1,5 < 3,0

Huomautus:

Energiatehokkuus määritellään komission direktiivin 98/11/EY ( 4 ) liitteessä IV.

Arviointi ja todentaminen: Hakijan on esitettävä testausseloste, jossa todetaan, että muiden valonlähteiden kuin ledien energiatehokkuus, polttoikä ja valovirran alenemakerroin on määritetty EN 50285 -standardissa mainittuja testausmenetelmiä käyttäen.

Hakijan on esitettävä testausselosteet myös ledivalonlähteiden energiatehokkuuden, polttoajan ja valovirran alenemakertoimen sekä fluoresoivien valonlähteiden elohopeapitoisuuden osalta ja käytettävä luotettavia, tarkkoja ja toistettavissa olevia mittausmenettelyjä, joissa otetaan huomioon yleisesti parhaana pidetyt mittausmenetelmät, mukaan luettuina niihin asiakirjoihin sisältyvät menetelmät, joiden viitenumerot on julkaistu tätä tarkoitusta varten Euroopan unionin virallisessa lehdessä. Selosteessa on ilmoitettava valonlähteen energiatehokkuus, polttoikä, valovirran alenemakerroin ja elohopeapitoisuus. Jos asianmukaista polttoikätestiä ei ole vielä suoritettu, voidaan hyväksyä pakkauksessa ilmoitettu käyttöaika, kunnes testitulos on saatavilla. Testitulos on kuitenkin ilmoitettava 12 kuukauden kuluessa EU-ympäristömerkin hakupäivästä. Polttoikätestissä vaatimusten on täytyttävä 75 prosentissa testinäytteitä.

Arviointiperuste 2 – Sytytys/sammutus

Pienloistelamppujen ja ledien sytytys/sammutus-syklien lukumäärän, jonka valonlähde voi kestää ilman ennenaikaista vikaantumista, on oltava suurempi kuin lampun polttoikä tunteina ilmaistuna.

Lampuilla, joiden väitetään kestävän toistuvaa sytytystä ja sammutusta, sytytys/sammutus-syklien lukumäärän on oltava yli 60 000.

Arviointi ja todentaminen: Hakijan on esitettävä pienloistelamppujen osalta testausseloste, jossa todetaan, että pienloistelampun sytytys/sammutus-syklien lukumäärä on määritetty käyttäen nopean syklin testiä (1 minuuttia sytytettynä ja 3 minuuttia sammutettuna) sekä EN 50285 -standardissa mainittuja polttoajan testausmenetelmiä.

Ledien osalta hakijan on esitettävä testausseloste ja käytettävä luotettavia, tarkkoja ja toistettavissa olevia mittausmenettelyjä, joissa otetaan huomioon yleisesti parhaana pidetyt mittausmenetelmät, mukaan luettuina niihin asiakirjoihin sisältyvät menetelmät, joiden viitenumerot on julkaistu tätä tarkoitusta varten Euroopan unionin virallisessa lehdessä.

Selosteessa on ilmoitettava saavutettujen sytytys/sammutus-syklien lukumäärä, kun 50 prosenttia testatuista pienloistelampuista tai ledeistä täyttää asianomaisissa standardeissa mainitut lampun polttoikää koskevat vaatimukset.

Arviointiperuste 3 – Värintoistoindeksi

Valonlähteen värintoistoindeksin (Ra) on oltava suurempi kuin 85.

Arviointi ja todentaminen: Hakijan on esitettävä testausseloste, jossa todetaan, että valonlähteen värintoistoindeksi on määritetty CIE:n asiakirjassa 13.3 mainittua testausmenetelmää käyttäen. Selosteessa on ilmoitettava valonlähteen värintoistoindeksi.

Arviointiperuste 4 – Värin konsistenssi

Valonlähteellä on oltava kolmiportaisen MacAdamin ellipsin sisällä oleva tai tätä parempi korreloitu värilämpötila (CCT).

Arviointi ja todentaminen: Hakijan on esitettävä testausseloste, jossa todetaan, että korreloitu värilämpötila on kolmiportaisen MacAdamin ellipsin sisällä tai on tätä parempi, ja käytettävä luotettavia, tarkkoja ja toistettavissa olevia mittausmenettelyjä, joissa otetaan huomioon yleisesti parhaana pidetyt mittausmenetelmät, mukaan luettuina niihin asiakirjoihin sisältyvät menetelmät, joiden viitenumerot on julkaistu tätä tarkoitusta varten Euroopan unionin virallisessa lehdessä.

Arviointiperuste 5 – Vaaralliset aineet ja seokset

Asetuksen (EY) N:o 66/2010 6 artiklan 6 kohdan mukaisesti tuote tai mikään sen osa ei saa sisältää asetuksen (EY) N:o 1907/2006 57 artiklassa mainittuja aineita eikä sellaisia aineita tai seoksia, jotka voidaan liittää tai on liitetty seuraaviin vaara- tai riskilausekkeisiin:







Vaaran ja riskin luonnetta koskevat vakiolausekkeet: Vaaralauseke (1) Riskilauseke (2) H300 Tappavaa nieltynä R28 H301 Myrkyllistä nieltynä R25 H304 Voi olla tappavaa nieltynä ja joutuessaan hengitysteihin R65 H 310 Tappavaa joutuessaan iholle R27 H311 Myrkyllistä joutuessaan iholle R24 H330 Tappavaa hengitettynä R23/26 H331 Myrkyllistä hengitettynä R23 H340 Saattaa aiheuttaa geenivirheitä R46 H341 Epäillään aiheuttavan geenivirheitä R68 H350 Saattaa aiheuttaa syöpää R45 H350i Saattaa aiheuttaa syöpää hengitettynä R49 H351 Epäillään aiheuttavan syöpää R40 H360F Saattaa heikentää hedelmällisyyttä R60 H360D Saattaa vaurioittaa sikiötä R61 H360FD Saattaa heikentää hedelmällisyyttä. Saattaa vaurioittaa sikiötä R60/61/60–61 H360Fd Saattaa heikentää hedelmällisyyttä. Epäillään vaurioittavan sikiötä R60/63 H360Df Saattaa vaurioittaa sikiötä. Epäillään heikentävän hedelmällisyyttä R61/62 H361f Epäillään heikentävän hedelmällisyyttä R62 H361d Epäillään vaurioittavan sikiötä R63 H361fd Epäillään heikentävän hedelmällisyyttä. Epäillään vaurioittavan sikiötä R62-63 H362 Saattaa aiheuttaa haittaa rintaruokinnassa oleville lapsille R64 H370 Aiheuttaa elinvaurioita R39/23/24/25/26/27/28 H371 Saattaa aiheuttaa elinvaurioita R68/20/21/22 H372 Aiheuttaa elinvaurioita pitkittyneen tai toistuvan altistuksen seurauksena R48/25/24/23 H373 Saattaa aiheuttaa elinvaurioita pitkittyneen tai toistuvan altistuksen seurauksena R48/20/21/22 H400 Erittäin myrkyllistä vesieliöille R50 H410 Erittäin myrkyllistä vesieliöille, pitkäaikaisia haittavaikutuksia R50-53 H411 Myrkyllistä vesieliöille, pitkäaikaisia haittavaikutuksia R51-53 H412 Haitallista vesieliöille, pitkäaikaisia haittavaikutuksia R52-53 H413 Saattaa aiheuttaa pitkäaikaisia haittavaikutuksia vesieliöille R53 EUH059 Vaarallista otsonikerrokselle R59 EUH029 Kehittää myrkyllistä kaasua joutuessaan kosketuksiin veden kanssa R29 EUH031 Kehittää myrkyllistä kaasua joutuessaan kosketuksiin hapon kanssa R31 EUH032 Kehittää erittäin myrkyllistä kaasua joutuessaan kosketuksiin hapon kanssa R32 EUH070 Myrkyllistä silmille R39-41 (1) Euroopan parlamentin ja neuvoston asetuksen (EY) N:o 1272/2008 (EUVL L 353, 31.12.2008, s. 1) mukaisesti. (2) Neuvoston direktiivin 67/548/ETY (EYVL 196, 16.8.1967, s. 1) mukaisesti.

Edellä mainittu vaatimus ei enää koske sellaisten aineiden tai seosten käyttöä, joiden ominaisuudet muuttuvat käsittelyssä (esim. muuttuminen biologisesti käyttökelvottomaksi, muuttuminen kemiallisesti) siten, että vaara poistuu.

Edellä mainittujen vaaraluokkien luokituskriteerit täyttävien aineiden ja seosten sekä asetuksen (EY) N:o 1907/2006 57 artiklan a, b tai c alakohdassa tarkoitetut kriteerit täyttävien aineiden pitoisuusrajat eivät saa ylittää asetuksen (EY) N:o 1272/2008 10 artiklan mukaisesti määritettyjä yleisiä tai erityisiä pitoisuusrajoja. Jos on asetettu erityiset pitoisuusrajat, niitä on sovellettava yleisten pitoisuusrajojen sijaan.

Asetuksen (EY) N:o 1907/2006 57 artiklan d, e tai f kohdassa säädetyt kriteerit täyttävien aineiden pitoisuusrajat eivät saa ylittää 0,1:tä painoprosenttia.

Tästä vaatimuksesta on vapautettu seuraavat aineet / aineiden käyttötarkoitukset:







Homogeeniset osat, joiden paino on alle 5 g Kaikki edellä mainitut vaaralausekkeet ja riskilausekkeet

Arviointi ja todentaminen: Kunkin yli 5 grammaa painavan osan osalta hakijan on esitettävä vakuutus siitä, että tämä arviointiperuste täyttyy, sekä muut asiaan liittyvät asiakirjat, kuten aineiden toimittajien allekirjoittamat vakuutukset arviointiperusteiden täyttymisestä ja kopiot aineita ja seoksia koskevista asianmukaisista käyttöturvallisuustiedotteista asetuksen (EY) N:o 1907/2006 liitteen II mukaisesti. Pitoisuusrajat on eriteltävä käyttöturvallisuustiedotteissa asetuksen (EY) N:o 1907/2006 31 artiklan mukaisesti.

Arviointiperuste 6 – Asetuksen (EY) N:o 1907/2006 59 artiklan 1 kohdan mukaisesti luetellut aineet

Asetuksen (EY) N:o 1907/2006 6 artiklan 6 kohdan mukaisesta pois sulkemisesta ei voida poiketa sellaisten aineiden osalta, jotka on yksilöity erityistä huolta aiheuttaviksi aineiksi ja sisällytetty kyseisen asetuksen 59 artiklassa tarkoitettuun luetteloon ja joita on 0,1 prosenttia ylittävinä pitoisuuksina seoksissa, tuotteissa tai yhdistelmätuotteen homogeenisissa osissa. Jos pitoisuus on alle 0,1 prosenttia, on sovellettava asetuksen (EY) N:o 1272/2008 10 artiklan mukaisesti määritettyjä erityisiä pitoisuusrajoituksia.

Arviointi ja todentaminen: Erityistä huolta aiheuttaviksi aineiksi yksilöityjen ja asetuksen (EY) N:o 1907/2006 59 artiklan mukaiseen ehdokasluetteloon sisältyvien aineiden luettelo on saatavilla verkkosivulla:

http://echa.europa.eu/chem_data/authorisation_process/candidate_list_table_en.asp

Viittaukset luetteloon tehdään hakemuspäivänä.

Hakijan on esitettävä vakuutus siitä, että tämä arviointiperuste täyttyy, sekä muut asiaan liittyvät asiakirjat, kuten aineiden toimittajien allekirjoittamat vakuutukset arviointiperusteiden täyttymisestä ja kopiot aineita ja seoksia koskevista asianmukaisista käyttöturvallisuustiedotteista asetuksen (EY) N:o 1907/2006 liitteen II mukaisesti. Pitoisuusrajat on eriteltävä käyttöturvallisuustiedotteissa asetuksen (EY) N:o 1907/2006 31 artiklan mukaisesti.

Arviointiperuste 7 – Muoviosat

a) Jos valmistusprosessissa käytetään jotain pehmitinainetta, sen on täytettävä arviointiperusteiden 5 ja 6 yhteydessä esitetyt vaarallisia aineita koskevat vaatimukset. DNOP:tä (di-n-oktyyliftalaatti), DINP:tä (di-isononyyliftalaatti) ja DIDP:tä (di-isodekyyliftalaatti) ei saa tarkoituksellisesti lisätä tuotteeseen.

b) Muoviosien sisältämän kloorin osuus ei saa ylittää 50:tä painoprosenttia.

Arviointi ja todentaminen: Valmistajan on toimitettava ympäristömerkin myöntävälle toimivaltaiselle elimelle allekirjoitettu vakuutus siitä, että edellä mainitut vaatimukset täyttyvät. Ympäristömerkin myöntävälle toimivaltaiselle elimelle on toimitettava myös muovien toimittajien vakuutus vaatimusten täyttymisestä sekä materiaaleja ja aineita koskevat asiaankuuluvat käyttöturvallisuustiedotteet.

Arviointiperuste 8 – Pakkaus

Laminaatteja tai komposiittimuoveja ei saa käyttää.

Pahvipakkauksia käytettäessä niiden on koostuttava 80-prosenttisesti kierrätysmateriaalista.

Muovia käytettäessä sen on koostuttava vähintään 50-prosenttisesti kierrätysmateriaalista.

Arviointi ja todentaminen: Hakijan on esitettävä mallikappale pakkauksesta sekä vakuutus tämän arviointiperusteen täyttymisestä. Arviointiperustetta sovelletaan ainoastaan Euroopan parlamentin ja neuvoston direktiivissä 94/62/EY ( 5 ) määriteltyihin primaaripakkauksiin.

Arviointiperuste 9 – Käyttöohjeet

Tuotteen ostajalle on annettava asianmukaiset tiedot, joissa annetaan ohjeita ympäristöä säästävästä käytöstä, joko pakkauksessa tai tuotteen kanssa myytävässä erillisessä selosteessa. Erityisesti on annettava seuraavat tiedot:

a) Lamppujen, joilla on E27-, E14-, B22- tai B15-kanta, pakkauksessa on ilmoitettava valonlähteen suhteellinen koko ja muoto perinteiseen hehkulamppuun verrattuna.

b) Kaksikantaisten valonlähteiden pakkauksessa on ilmoitettava, että valonlähteen ympäristötehokkuus paranee, kun sitä käytetään suurtaajuisen elektronisen säätölaitteen kanssa.

c) Pakkauksessa annetaan ohjeet rikkoutuneen fluoresoivan valon lähteen hävittämistä varten.

d) Lamppujen asianmukainen hoito, esimerkiksi puhdistus, valotehon ylläpitämiseksi.

e) Valojen sammuttaminen säästää energiaa ja rahaa.

Arviointi ja todentaminen: Hakijan on vakuutettava, että tuote on näiden vaatimusten mukainen. Hakijan on toimitettava hakemuksen arvioinnista vastaavalle toimivaltaiselle elimelle jäljennös pakkauksesta tai tuoteselosteesta.

Arviointiperuste 10 – Sosiaalinen vastuu

Työoloja koskevia perusperiaatteita on noudatettava ja perusoikeuksia kunnioitettava, kun tuotetaan ympäristömerkillä varustettavia valonlähteitä.

Luvansaajan on taattava, että valonlähteiden tuotanto tapahtuu noudattaen ILO:n yleissopimuksia ( 6 ), jotka koskevat lapsityövoimaa, pakkotyövoimaa, terveyttä ja turvallisuutta, syrjintää, kurinpitoa, työaikaa, palkkaa, yhdistymisvapautta ja työehtosopimusneuvotteluja.

Arviointi ja todentaminen: Hakijan on esitettävä vakuutus tämän vaatimuksen täyttymisestä ja annettava yksityiskohtainen selvitys tarkastusviranomaisten kanssa tehdyistä sopimuksista sekä esitettävä joko ILO:n yleissopimuksia koskevat käytännesäännöt tai SA8000-sertifikaatti.

Arviointiperuste 11 – EU-ympäristömerkissä näkyvät tiedot

Valinnaisessa tekstikentässä on oltava seuraava teksti:

”— Korkea energiatehokkuus – säästää rahaa

— Pitkä polttoikä

— Suorituskyky testattu.”

Jos valonlähde ei sisällä elohopeaa, tämä voidaan ilmoittaa valinnaisessa kentässä.

Valinnaisen merkin ja tekstikentän käyttöä koskevat ohjeet ovat asiakirjassa ”Guidelines for the use of the Ecolabel logo”, joka on saatavilla verkkosivulla: http://ec.europa.eu/environment/ecolabel/promo/logos_en.htm

Arviointi ja todentaminen: Hakijan on toimitettava mallikappale ympäristömerkin tekstistä sekä vakuutus tämän arviointiperusteen täyttymisestä.